答何君表感古冢
作者：黄庭堅
朝代：宋

paragraphs: 墨頭萬蟲地上行，大鈞鉅冶之化生。
反復生沒如車軫，直與歲月爲將迎。
至人獨解諸物攖，鍊神含嚼太和精。
不取造化相經營，三天八景遂飛昇。
何郎少年毛骨清，天機純粹氣坦平。
子有青簡當刊名，應知鍊修未易成。
一世危脆無堅凝，外慕掩襲真氣零。
朝花薄莫不能榮，琳官金書有丹經。
胡不還魂游黄庭，何爲臨冢惋枯形，使予丹元童子驚。